କ୍ରିକେଟ୍ କିଟ୍ କିଣିବା ପାଇଁ ପାଖରେ ଟଙ୍କା ନ ଥିଲା, ହେଲେ ଆଜି IPLରେ କରୁଛନ୍ତି ଧମାଲ୍ - OTV Khabar.\nEdited By OTV Khabar Bureau | By Rajalaxmi Sahoo Last updated Oct 3, 2020\nଦୁବାଇଃ ଚେନ୍ନାଇ ସୁପର କିଙ୍ଗସ୍ ଓ ସନ୍ରାଇଜର୍ସ ହାଇଦ୍ରାବାଦ(CSK Vs SRH) ମଧ୍ୟରେ ଶୁକ୍ରବାର ହୋଇଥିବା ଆଇପିଏଲ୍ ମୁକାବିଲାରେ କ୍ରିକେଟପ୍ରେମୀ ମାନେ ଜଣେ ନୂଆ ଯୁବ କ୍ରିକେଟ୍ ଷ୍ଟାରଙ୍କୁ ଦେଖିବାକୁ ପାଇଛନ୍ତି। ସେ ହେଉଛନ୍ତି ସନ୍ରାଇଜର୍ସର ଯୁବ ବ୍ୟାଟ୍ସମ୍ୟାନ୍ ପ୍ରିୟମ ଗର୍ଗ। ତାଙ୍କର ଦମ୍ଦାର ବ୍ୟାଟିଂ ପ୍ରଦର୍ଶନକୁ ନେଇ ଏବେ ଚର୍ଚ୍ଚା।\nସନ୍ରାଇଜର୍ସ ପକ୍ଷରୁ ଗର୍ଗ ସର୍ବାଧିକ ୫୧* (୨୬ ବଲ୍, ୬ ଚୌକା, ୧ ଛକା) ରନ୍ କରିଥିଲେ। ସବୁଠାରୁ ବଡ଼ କଥା, ଗର୍ଗ ଏପରି ସମୟରେ ଖେଳିଲେ ଯେଉଁ ସମୟରେ ସନ୍ରାଇଜର୍ସର ବଡ଼ ବଡ଼ ଖେଳାଳି ଆଉଟ୍ ହୋଇଯାଇଥିଲେ। ଅଣ୍ଡର୍ ୧୯ ୱାର୍ଲଡ୍ କପ୍ରେ ଟିମ୍ ଇଣ୍ଡିଆର ନେତୃତ୍ୱ ନେଇଥିବା କ୍ରିକେଟର ପ୍ରିୟମ୍ଙ୍କ କ୍ରିକେଟ୍ ମୈଦାନକୁ ଓହ୍ଲାଇବା ସଂଘର୍ଷ ବଡ଼ କଷ୍ଟକର ଥିଲା। ତାଙ୍କର ଏହି ସଂଘର୍ଷମୟ କାହାଣୀ ଜାଣିଲେ ଆପଣ ମଧ୍ୟ ଭାବୁକ ହୋଇଯିବେ।\n୧୧ ବର୍ଷ ବୟସରେ ମା'ଙ୍କୁ ହରାଇଥିଲେ ପ୍ରିୟମ\nଉତ୍ତରପ୍ରଦେଶ ମିରଟରୁ ୨୫ କି.ମି. ଦୂରରେ ପରୀକ୍ଷିତଗଡ଼ରେ ପ୍ରିୟମଙ୍କ ପରିବାର ରୁହନ୍ତି। ପ୍ରିୟମଙ୍କୁ ଯେତେବେଳେ ୧୧ ବର୍ଷ ହୋଇଥିଲା, ସେ ତାଙ୍କ ମା'ଙ୍କୁ ହରାଇଥିଲେ। ମା'ଙ୍କର ସ୍ୱପ୍ନ ଥିଲା ପୁଅ ବଡ଼ ହୋଇ ଭଲ କ୍ରିକେଟର ହେଉ। ଆଉ ମା'ଙ୍କ ସ୍ୱପ୍ନ ମଧ୍ୟ ପୂରଣ କଲେ ପ୍ରିୟମ, ହେଲେ ଏସବୁ ଦେଖିବା ପାଇଁ ତାଙ୍କ ପାଖରେ ତାଙ୍କ ମା' ଆଉ ନ ଥିଲେ। ୨୦୧୧ ମସିହାରେ ମା'ଙ୍କ ମୃତ୍ୟୁ ପରେ ମା'ଙ୍କ ସ୍ୱପ୍ନ ପୂରଣ କରିବା ପାଇଁ ସେ କଠିନ ପରିଶ୍ରମ କରିଥିଲେ। ପ୍ରତ୍ୟେକ ଦିନ ସେ ପାଠପଢ଼ା ସହ ୭ରୁ ୮ଘଣ୍ଟା ଫିଲ୍ଡରେ କ୍ରିକେଟ୍ ପ୍ରାକ୍ଟିସ୍ କରୁଥିଲେ। ୭ ବର୍ଷ ପରେ ଅର୍ଥାତ୍ ୨୦୧୮ରେ ଉତ୍ତରପ୍ରଦେଶର ରଣଜୀ ଟିମ୍ ପାଇଁ ତାଙ୍କୁ ଚୟନ କରାଯାଇଥିଲା।\nପ୍ରିୟମଙ୍କ ପାଇଁ ବାପା ଉଠାଇଥିଲେ ଏସବୁ କଷ୍ଟ\nପ୍ରିୟମ ଛୋଟ ଥିବାବେଳେ ସେହି ସମୟରେ ତାଙ୍କ ବାପା ନରେଶ ଗର୍ଗ ଘର ଚଳାଇବା ପାଇଁ ସ୍କୁଲ୍ ଭ୍ୟାନ୍ ଚଲାଉଥିଲେ। ପ୍ରିୟମଙ୍କର ୫ଜଣ ଭାଇଭଉଣୀ ଥିଲେ। ତେଣୁ ଘର ଚଳାଇବା ନରେଶଙ୍କ ପାଇଁ ବଡ଼ ମୁସ୍କିଲ୍ ଥିଲା। ଏସବୁ ପରେ ମଧ୍ୟ ପ୍ରିୟମଙ୍କ କ୍ରିକେଟ୍ ପ୍ରତି ଆଗ୍ରହ ଦେଖି ନରେଶ ତାଙ୍କୁ ସମସ୍ତ ପ୍ରକାର ସୁବିଧା ସୁଯୋଗ ଯୋଗାଇ ଦେଇଥିଲେ। କ୍ରିକେଟ୍ କିଟ୍ କିଣିବା ପାଇଁ ପାଖରେ ଟଙ୍କା ନଥିଲା। ତେଣୁ ନରେଶ ତାଙ୍କର ଜଣେ ବନ୍ଧୁଙ୍କ ନିକଟରୁ ଟଙ୍କା ଉଧାର ଆଣି ପୁଅ ପାଇଁ କ୍ରିକେଟ୍ କିଟ୍ କିଣି ଦେଇଥିଲେ। ଏପରିକି ପ୍ରିୟମଙ୍କୁ ତାଙ୍କ ବାପା କ୍ରିକେଟ୍ କୋଚିଂ ପାଇଁ ମଧ୍ୟ ପଠାଇଥିଲେ।\nଜାଣନ୍ତୁ ପ୍ରିୟମଙ୍କ ବିଷୟରେ କିଛି କଥା....\n୨୦୧୮-୧୯ରେ ରଣଜୀ ସିଜନ୍ରେ ଡେବ୍ୟୁ କରି ପ୍ରିୟମ ୮୦୦ରୁ ଅଧିକ ରନ୍ କରିଥିଲେ।\nଗୋଆ ବିପକ୍ଷରେ ଡେବ୍ୟୁ କରି ସେଞ୍ଚୁରୀ କରିଥିଲେ ପ୍ରିୟମ।\nଗତ ଅଣ୍ଡର୍ ୧୯ ୱାର୍ଲଡ୍ କପ୍ ମ୍ୟାଚ୍ରେ ଭାରତକୁ ଫାଇନାଲ୍ ପର୍ଯ୍ୟନ୍ତ ପହଞ୍ଚାଇଥିଲେ।\nପୂର୍ବ ବର୍ଷ ସନ୍ରାଇଜର୍ସ ହାଇଦ୍ରାବାଦ ତାଙ୍କୁ ୧.୯ କୋଟି ଟଙ୍କାରେ କିଣିଥିଲେ।\nଖାଲି ମା'ଙ୍କ ସ୍ୱପ୍ନ ନୁହେଁ ବାପାଙ୍କ ପରିଶ୍ରମର ଫଳ ମଧ୍ୟ ବୃଥା ହେବାକୁ ଦେଇ ନାହାନ୍ତି ପ୍ରିୟମ। କଠିନ ପରିଶ୍ରମ କରି ଆଜି ସେ ଉଭୟ ବାପା-ମା'ଙ୍କ ସ୍ୱପ୍ନକୁ ସାକାର କରିଛନ୍ତି।
